Ilmoitus Kiinan kansantasavallasta peräisin olevien tiettyjen sinkkioksidien tuontia koskevan polkumyynnin vastaisen menettelyn aloittamisesta

(2000/C 366/04)

Komissio on vastaanottanut neuvoston asetuksen (EY) N:o 384/96(1), jäljempänä "perusasetus", 5 artiklan mukaisen valituksen, jossa väitetään, että Kiinan kansantasavallasta, jäljempänä "tarkastelun kohteena oleva maa", peräisin olevien tiettyjen sinkkioksidien tuonti tapahtuu polkumyynnillä ja aiheuttaa tästä syystä merkittävää vahinkoa yhteisön tuotannonalalle.

1. Valitus

Valituksen teki 7. marraskuuta 2000 Eurometaux, jäljempänä "valituksen tekijä", edustaen tuottajia, joiden tuotanto muodostaa pääosan eli yli 75 prosenttia sinkkioksidin kokonaistuotannosta yhteisössä.

2. Tuote

Tuote, jota on väitetty tuotavan polkumyynnillä, jäljempänä "tarkasteltavana oleva tuote", on Kiinan kansantasavallasta peräisin oleva sinkkioksidi (ei kuitenkaan sinkkiperoksidi, rehusinkkioksidi tai tekninen sinkkioksidi), jonka sinkkipitoisuus (yleensä yli 98 nettopainoprosenttia) on vähintään 93 nettopainoprosenttia ja joka luokitellaan tällä hetkellä CN-koodiin ex 2817 00 00. Kyseinen CN-koodi annetaan ainoastaan ohjeellisena.

3. Polkumyyntiä koskeva väite

Valituksen tekijä määritti Kiinan kansantasavaltaa koskevan normaaliarvon perusasetuksen 2 artiklan 7 kohdan mukaisesti soveltuvaksi katsotussa kolmannessa maassa, joka on markkinatalousmaa, käytettävän hinnan perusteella, kuten tämän ilmoituksen 5.1 kohdan c) alakohdassa todetaan. Polkumyyntiä koskeva väite perustuu tarkasteltavana olevan tuotteen edellä kuvatulla tavalla määritetyn normaaliarvon ja tuotteen yhteisöön suuntautuvan viennin myyntihintojen vertailuun.

Tällä perusteella laskettu polkumyyntimarginaali on huomattava.

4. Vahinkoa koskeva väite

Valituksen tekijä on esittänyt todisteita siitä, että kyseisen tuotteen tuonti Kiinan kansantasavallasta on kasvanut kokonaisuudessaan sekä absoluuttisesti että markkinaosuudella mitattuna.

Väitetään, että tuodun tarkasteltavana olevan tuotteen määrillä ja hinnoilla on muiden seurausten lisäksi ollut kielteinen vaikutus yhteisön tuottajien markkinaosuuteen, niiden myymiin määriin ja niiden veloittamiin hintoihin, mikä puolestaan on vaikuttanut erittäin kielteisesti yhteisön tuotannonalan kokonaistulokseen ja taloudelliseen tilanteeseen.

5. Menettely

Kuultuaan neuvoa-antavaa komiteaa komissio on päättänyt, että valitus on yhteisön tuotannonalan tekemä tai sen puolesta tehty ja että on olemassa riittävä näyttö menettelyn aloittamiseksi, mistä syystä komissio panee vireille tutkimuksen perusasetuksen 5 artiklan nojalla.

5.1 Menettely polkumyynnin ja vahingon määrittämiseksi

Tutkimuksessa määritetään, onko Kiinan kansantasavallasta peräisin olevaa tarkasteltavana olevaa tuotetta tuotu polkumyynnillä ja onko kyseisestä polkumyynnistä aiheutunut vahinkoa.

a) Kyselylomakkeet

Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet yhteisön tuotannonalalle, kaikille yhteisön tuottajia edustaville järjestöille, Kiinan kansantasavaltaan sijoittautuneille tiedossa oleville vientiä harjoittaville tuottajille ja niitä edustaville järjestöille, tiedossa oleville tuojille ja valituksessa mainituille niitä edustaville järjestöille sekä asianomaisen viejämaan viranomaisille.

Kaikkia osapuolia kehotetaan joka tapauksessa ottamaan yhteyttä komissioon faksilla viipymättä ja viimeistään tämän ilmoituksen 6 kohdan a) kohdan i) alakohdassa asetetussa määräajassa saadakseen selville, onko ne mainittu valituksessa, ja pyytääkseen tarvittaessa kyselylomakkeen ottaen huomioon sen, että 6 kohdan a) alakohdan ii) alakohdassa asetettu määräaika koskee kaikkia asianomaisia osapuolia.

b) Tietojen kerääminen ja osapuolten kuuleminen

Kaikkia asianomaisia osapuolia pyydetään esittämään näkökantansa, toimittamaan muut tiedot kuin kyselyyn annetut vastaukset ja toimittamaan asiaa tukeva näyttö. Tietojen ja asiaa tukevan näytön on oltava komissiolla tämän ilmoituksen 6 kohdan a) alakohdan ii) alakohdassa asetetussa määräajassa.

Komissio voi lisäksi kuulla asianomaisia osapuolia, mikäli ne pyytävät sitä ja osoittavat, että niiden kuulemiseksi on olemassa erityisiä syitä. Tämä pyyntö on esitettävä 6 kohdan a) alakohdan iii) alakohdassa asetetussa määräajassa.

c) Kolmannen markkinatalousmaan valinta

Perusasetuksen 2 artiklan 7 kohdan a) alakohdan mukaisesti normaaliarvon määrittämiseen Kiinan kansantasavallan osalta soveltuvaksi kolmanneksi markkinatalousmaaksi aiotaan valita Yhdysvallat. Asianomaisia osapuolia pyydetään esittämään huomionsa tämän valinnan soveltuvuudesta tämän ilmoituksen 6 kohdan b) alakohdassa asetetussa erityisessä määräajassa.

d) Markkinatalousasema

Sellaisten Kiinan kansantasavallan vientiä harjoittavien tuottajien osalta, jotka väittävät ja riittävän näytön esittämällä osoittavat toimivansa markkinatalousolosuhteissa eli täyttävänsä perusasetuksen 2 artiklan 7 kohdan c) alakohdassa säädetyt edellytykset, normaaliarvo määritetään perusasetuksen 2 artiklan 7 kohdan b) alakohdan mukaisesti. Sellaisten vientiä harjoittavien tuottajien, jotka aikovat vaatia markkinatalousasemaa ja esittää asianmukaiset perustelut, on toimittava jäljempänä 6 kohdan c) alakohdassa asetetussa erityisessä määräajassa. Komissio lähettää lomakkeet vaatimusten esittämistä varten kaikille Kiinan kansantasavallan vientiä harjoittaville tuottajille, jotka ovat pyytäneet yksilöllistä polkumyyntimarginaalia, sekä Kiinan kansantasavallan viranomaisille.

5.2 Menettely yhteisön edun määrittämiseksi

Jos polkumyyntiä ja vahinkoa koskevat väitteet ovat perusteltuja, päätetään perusasetuksen 21 artiklan mukaisesti, onko toimenpiteiden käyttöönotto yhteisön edun mukaista. Tätä varten yhteisön tuotannonala, tuojat ja niitä edustavat järjestöt ja käyttäjiä ja kuluttajia edustavat järjestöt, jotka todistavat, että niiden toiminta on objektiivisessa yhteydessä tarkasteltavana olevaan tuotteeseen, voivat ilmoittautua ja toimittaa komissiolle tiedot tämän ilmoituksen 6 kohdan a) alakohdan ii) alakohdassa vahvistetussa määräajassa. Olisi huomattava, että 21 artiklan mukaisesti toimitetut tiedot otetaan huomioon ainoastaan, jos niiden tueksi toimitetaan tosiasioihin perustuvaa näyttöä tietoja luovutettaessa.

6. Määräajat

a) Yleinen määräaika

i) Osapuolille kyselylomakkeen pyytämistä varten

Kaikkien asianomaisten osapuolten on pyydettävä kyselylomake mahdollisimman pian ja viimeistään 15 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

ii) Osapuolille ilmoittautumista, kyselyyn vastaamista ja muiden tietojen toimittamista varten

Jollei toisin ilmoiteta, kaikkien asianomaisten osapuolten on ilmoittauduttava komissiolle, esitettävä kantansa ja toimitettava kyselyvastaukset ja muut tiedot 40 päivän kuluessa tämän ilmoituksen julkaisemisesta Euroopan yhteisöjen virallisessa lehdessä, jotta kyseiset huomautukset voidaan ottaa huomioon tutkimuksessa.

iii) Kuulemiset

Kaikki asianomaiset osapuolet voivat myös pyytää komissiolta saada tulla kuulluiksi samassa 40 päivän määräajassa.

b) Erityinen määräaika kolmannen markkinatalousmaan valitsemiseksi

Tutkimuksen osapuolet saattavat haluta esittää huomautuksia siitä, onko Yhdysvallat, jota 5.1 kohdan c) alakohdassa esitetään kolmanneksi markkinatalousmaaksi normaaliarvon määrittämiseksi Kiinan kansantasavallan osalta, sopiva valinta tähän tarkoitukseen. Kyseiset huomautukset on toimitettava komissiolle 10 päivän kuluessa tämän ilmoituksen julkaisemisesta Euroopan yhteisöjen virallisessa lehdessä.

c) Erityinen määräaika markkinatalousaseman osoittamista koskevien vaatimusten esittämiselle

Edellä 5.1 kohdan d) alakohdassa tarkoitetut markkinatalousasemaa koskevat vaatimukset on toimitettava komissiolle asianmukaisesti perusteltuina 21 päivän kuluessa tämän vireillepanoa koskevan ilmoituksen julkaisemisesta Euroopan yhteisöjen virallisessa lehdessä.

7. Kirjalliset näkökannat, kyselyvastaukset ja kirjeenvaihto

Kaikki asianomaisten osapuolien näkökannat ja pyynnöt on tehtävä kirjallisina (ei sähköisessä muodossa ellei toisin ilmoiteta), ja niissä on oltava asianomaisen osapuolen nimi, osoite, sähköpostiosoite, puhelinnumero ja faksi- ja/tai teleksinumero.

Komission osoite: Euroopan komissio Kauppapolitiikan pääosasto

Linjat B ja C

TERV - 0/13

Rue de la Loi/Wetstraat 200 B - 1049 Bruxelles/Brussel Faksi (3-22) 295 65 05 Teleksi: COMEU B 21877.

8. Yhteistyöstä kieltäytyminen

Jos asianomainen osapuoli kieltäytyy antamasta tai ei toimita tarvittavia tietoja määräajassa tai jos se huomattavasti vaikeuttaa tutkimuksia, alustavat tai lopulliset päätelmät, riippumatta siitä, ovatko ne myönteisiä tai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti.

Jos todetaan, että asianomainen osapuoli on toimittanut vääriä tai harhaanjohtavia tietoja, näitä tietoja ei oteta huomioon ja niiden sijasta voidaan käyttää käytettävissä olevia tietoja.

9. Tutkimuksen aikataulu

Perusasetuksen 6 artiklan 9 kohdan mukaisesti tutkimus päätetään 15 kuukauden määräajassa tämän ilmoituksen julkaisemisesta Euroopan yhteisöjen virallisessa lehdessä. Perusasetuksen 7 artiklan 1 kohdan mukaisesti väliaikaiset toimenpiteet voidaan ottaa käyttöön viimeistään 9 kuukauden määräajassa tämän ilmoituksen julkaisemisesta Euroopan yhteisöjen virallisessa lehdessä.

(1) EYVL L 56, 6.3.1996, s. 1, sellaisena kuin se on viimeksi muutettuna neuvoston asetuksella (EY) N:o 2238/2000 (EYVL L 257, 11.10.2000, s. 2).